Լինա Մերի Քելհուն Հորն

Լինա Մերի Քելհուն Հորն(անգլ.՝ Lena Mary Calhoun Horne, հունիսի 30, 1917(1917-06-30)[…], Նյու Յորք, Նյու Յորք, ԱՄՆ - մայիսի 9, 2010(2010-05-09), Նյու Յորք, Նյու Յորք, ԱՄՆ), ամերիկացի երգչուհի, պարուհի, դերասանուհի։


== Կենսագրություն ==
Լինա Հորնը ծնվել է 1917 թվականի հունիսի 30-ին Բրուկլինի  մերձակայքում։ Նա սերվել է Ջոն Սի Քելհունի ընտանիքից, որտեղ և՛ հայրը, և՛ մայրը եվրոպացի ամերիկացիների,ամերիկացի հնդկացիների և աֆրոամերիկացիների խառնուրդ էին։ Նրա հայրը՝ Էդվին Ֆլեդչեր Թեդի Հորն կրտսերը (1893-1970թվականներ), լքել է ընտանիքը, երբ Լինան երեք տարեկան է եղել։ Մայրը՝ Լուիզա Էդնա Սքոթրոնը (1894-1976 թվականներ), գյուտարար Սամուել Սքոթրոնի թոռնուհին էր, սև թատրոնի դերասանուհի, որի հետ էլ Լինան շատ է շրջագայել։ Լուիզա Էդնայի մայրը՝( Լինայի տատը) Ամելի Լուիզա Էշթոնը, ստրուկ էր Սենեգալից։ Լինա Հորնին հիմնականում դաստիարակել են հոր ծնողները՝ Կոռա Քելհունը և Էդվին Հորնը։

Երբ Հորնը հինգ տարեկան էր, նրան ուղարկել են ապրելու Ջորջիա նահանգում։ Մի քանի տարի նա  շրջագայել է մոր հետ։ 1927 թվականից մինչև 1929 թվականը նա ապրել է հորեղբոր՝ Ֆրենկ Ս. Հորնի հետ, որը արդյունաբերական ինստիտուտի դեկանն է եղել (հետագայում  նա  դարձել է Ֆրանկլին Դ. Ռուզվելտի խորհրդատուն)։
Ֆորտ Վալլիից  Լինան մոր հետ տեղափոխվել է Ատլանտա քաղաք։ Նրանք վերադարձել են Նյու Յորք, երբ աղջիկը 12 տարեկան էր։ Նա սովորել է Բրուկլինի  աղջիկների միջնակարգ դպրոցում, բայց վկայական չի ստացել։ 18 տարեկանում տեղափոխվել է հոր մոտ՝ Փիթսբուրգ քաղաք՝ մնալով Լիթլ Հարլեմում գրեթե 5 տարի և սովորելով Pittsburghers-ում Բիլլի Սթրեյհորնի և Բիլլի Էքսթայնի հետ։
Հորնը 16 տարեկանում իր երաժշտական դեբյուտն է կատարել նյույորքյան «Cotton Club» ակումբում, որտեղ նա ՝ որպես երգչուհի, որոշ ժամանակ  ելույթներ է ունեցել երեկոյան շոուներում։ Հոլիվուդ տեղափոխվելուց հետո նա շատ կինոնկարներում էպիզոդիկ դերերում է հանդես  եկել, որոնցից առավել հայտնի են դարձել «Երկնային տնակը»(1943 թվական) և «Անձրևային եղանակը»(1943 թվական)։ 1940-ական թվականների վերջերին՝ «Կարմիր սպառնալիք» շրջանի սկզբում, իր ձախ քաղաքական հայացքների պատճառով Լինա Հորնը հայտնվել է «Հոլիվուդի սև ցուցակում» և հետագա տարիներին դժվարությամբ է աշխատանք գտել։
1950-ական թվականներին Լինա Հորնը կրկին ելույթներ է ունեցել գիշերային ակումբներում, սկսել է պարբերաբար հանդես գալ հեռուստատեսությամբ, ինչպես նաև ձայնագրել է մի քանի երաժշտական ալբոմներ։ 1963 թվականի օգոստոսին նա մասնակցել է Երթ դեպի Վաշինգտոն բողոքի ցույցին։ 1980 թվականի մարտին Հորնը հայտարարել է բեմից հեռանալու մասին, թեև դրանից հետո նա հաջողությամբ հանդես է եկել «Լինա Հորն-Լեդին և իր երաժշտությունը» երաժշտական ռևյուում, որը  Բրոդվեյում բեմադրվել է ավելի քան 300 անգամ և երգչուհուն բերել Գրեմմիի երկու մրցանակ։


== Հասարակական գործունեություն ==
Լինա Հորնը ամուր կապված է եղել քաղաքացիական իրավունքների շարժման հետ։ 1941 թվականին նա երգել է Cafe Society-ում և աշխատել Պոլ Ռոբսոնի հետ։ Երկրորդ համաշխարհային պատերազմի տարիներին, երբ Լինան զվարճացրել է զորքին, հրաժարվել է ելույթ ունենալուց տարբեր մաշկի գույն ունեցող լսարանի կամ այն խմբի առջև, որտեղ գերմանացի ռազմագերիները նստում էին աֆրոամերիկացի զինծառայողներից առաջ։ ԱՄՆ-ի բանակը հրաժարվել է նրա ելույթներից, որոնք տեղի էին ունենում խառը լսարանի առջև, բայց Լինան հետաքրքիր քայլ է կատարել՝ ելույթ ունենալով սևամորթ զինվորականների և սպիտակամորթ գերմանացի ռազմագերիների առջև։  Տեսնելով, որ սևամորթ զինվորները ստիպված են նստել հետևի նստարաններին, նա բեմից անցել է նրանց կողմը և ելույթ ունեցել գերմանացիների թիկունքում։ Նա Մեդգար էվերսոնի հետ Միսիսիպի նահանգի Ջեքսոն քաղաքում եղել է  NAACP-ի հանրահավաքին, երբ Էվերսը սպանվեց։ Հորնը  Սպիտակ տանը հանդիպել է նախագահ Ջոն Քենեդու հետ նրա սպանությունից երկու օր առաջ։ Նա ելույթ է ունեցել Վաշինգտոնում և հանդես եկել NAACP-ի, SNCCО-ի և սևամորթ կանանց Ազգային խորհրդի անունից։ Նա նաև Էլեոնոր Ռուզվելտի հետ աշխատել է Լինչի օրենքների դեմ։ Բացի այդ, Լինան Դելտա Սմիթ Թետի կանանց ակումբի անդամ է եղել։
Թոմ Լեռերը իր «National Brotherhood Week»(Եղբայրության ազգային շաբաթ) երգում   հիշատակել է Լինա Հորնին։


== Սկավառակագրություն ==


== Ծանոթագրություններ ==


== Արտաքին հղումներ ==
Վ.Բ.Ֆեյերթագ. Հանրագիտարանային տեղեկատու «Ջազ, XX դար»
Звёзды джаза. Хорн Лена(ռուս.)